Λιμένι Λακωνίας

Το Λιμένι, επίσημα Λιμένιον, είναι οικισμός της Περιφερειακής Ενότητας Λακωνίας, στην Περιφέρεια Πελοποννήσου. Σύμφωνα με την Απογραφή του 2011, έχει 11 μόνιμους κατοίκους. Διοικητικά ανήκει στην Κοινότητα Αρεοπόλεως και υπάγεται στη Δημοτική Ενότητα Οιτύλου, του Δήμου Ανατολικής Μάνης.

 Το Λιμένι Λακωνίας βρίσκεται σε υψόμετρο 20 μέτρων, απέχει 5 χιλιόμετρα από την Αρεόπολη, της οποίας αποτελεί επίνειο. Το Λιμένι απέχει 154 ναυτικά μίλια από τον Πειραιά. Είναι κτισμένο σε κόλπο στις δυτικές ακτές της μέσης Μάνης, απέναντι από το Καραβοστάσι, το οποίο είναι το επίνειο του Οιτύλου. Ο κόλπος αποτελεί το ασφαλέστερο φυσικό λιμάνι στις δυτικές ακτές της Μάνης. Το Λιμένι αναπτύχθηκε υπό την κυριαρχία της οικογένειας Μαυρομιχάλη, η οποία είχε την έδρα της στην Αρεόπολη. Μετά τα Ορλωφικά το 1770 η ισχύ τους αυξανόταν διαρκώς μέχρι τα πρώτα μεταεπαναστατικά χρόνια και αυτό αντικατοπτρίστηκε στην ανάπτυξη τόσο της Αρεόπολης όσο και του Λιμενίου, όπου κτίστηκαν εκκλησίες και μεγάλα αρχοντικά, όπως το παλάτι του Πετρόμπεη, ο οποίος ήταν ο τελευταίος μπέης της Μάνης. Ο περιηγητής Ουίλιαμ Μάρτιν Ληκ ανέφερε ότι στο Λιμένι βρίσκονται 5-6 αποθήκες και δύο πύργοι. Επισήμανε επίσης ότι βόρεια του πύργου του Πετρόμπεη Μαυρομιχάλη υπάρχει μοναστήρι με μικρό κήπο. Σήμερα το Λιμένι έχει εξελιχθεί σε σημαντικό τουριστικό προορισμό με καταλύματα, χώρους εστίασης και διάφορα καταστήματα. Το Λιμένι χαρακτηρίζεται από την παραδοσιακή αρχιτεκτονική της Μάνης, με τα κτίρια κτισμένα δίπλα στη θάλασσα. Σε λίγο μεγαλύτερο υψόμετρο είναι κτισμένο το λεγόμενο Παλάτι του Πετρόμπεη. Αποτελείται από ένα μακρόστενο κτίριο με την πρόσοψη στραμμένη προς τη θάλασσα και με δίρριχτη στέγη, με διαστάσεις 5,5 επί 17 μέτρα, το οποίο στο νότιο άκρο του έχει τετραώροφο πύργο. Στη βόρεια πλευρά βρίσκεται το μόνοχωρο μαγειρίο. Η κύρια πύλη προστατεύεται με προτείχισμα. Αν και λιτό όσον αφορά τη δομή ξεχωρίζει από τα υπόλοιπα σπίτια της ίδιας περιόδου χάρις στην ποιότητα κατασκευή και το μέγεθός του και συμβολίζει την προεπαναστατική ακόμη των Μαυρομιχαλέων. Στο Λιμένι για λόγους άμυνας έχει κατασκευαστεί στρογγυλή ντάπια (προμαχώνας) και σπηλιές στους γκρεμούς γύρω από τον κόλπο, τα αποκαλούμενα καταφύγια, έχουν οχυρωθεί.Στο βόρειο άκρο του οικισμού σώζεται η ερειπωμένη μονή της Παναγίας Ευρέτριας ή Βρετής. Το παλαιότερο τμήμα της μονής είναι το διώροφο κτίριο στη νότια πτέρυγα, μεγαλιθικής αρχιτεκτονικής. Ο ναός και ο τριώροφος πύργος της μονής χρονολογούνται από το πρώτο μισό του 18ου αιώνα και τα υπόλοιπα τρία διώροφα κτίρια που αποτελούν τα κελιά της μονής είναι μεταγενέστερα. Τα κτίρια σχηματίζουν οχυρό περίβολο με την κύριο είσοδο στην πλευρά της θάλασσας. Ε.Ε.Τ.Α.Α. - Διοικητικές μεταβολές οικισμών - Λιμένι Λακωνίας (εξωτερικός σύνδεσμος) Ε.Ε.Τ.Α.Α. - Διοικητικές μεταβολές Κοινοτήτων - Κοινότητα Αρεοπόλεως (εξωτερικός σύνδεσμος) Ε.Ε.Τ.Α.Α. - Διοικητικές μεταβολές Δήμων - Δήμος Αρεοπόλεως (εξωτερικός σύνδεσμος) Ε.Ε.Τ.Α.Α. - Διοικητικές μεταβολές Δήμων - Δήμος Οιτύλου (1997 - 2010) (εξωτερικός σύνδεσμος) Ε.Ε.Τ.Α.Α. - Διοικητικές μεταβολές Δήμων - Δήμος Ανατολικής Μάνης (εξωτερικός σύνδεσμος) YouTube - Λιμένι, το πέτρινο στολίδι στην καρδιά της Μάνης YouTube - Λιμένι Λακωνίας | Limeni Laconia Greece 4K